Kinderlykies ná vloed gevind, ma nog vermis | Netwerk24
Deur Andrea Küsel 12 Oktober 2017 14:56
Water het Woensdag nog in Z.K. Matthews-straat in Berea, Durban, gestaan, nadat 'n hewige storm Dinsdag oor KwaZulu-Natal beweeg het. Foto: Deaan Vivier
Die lyke van twee jong kinders is Donderdagmiddag in Isipingo, suid van Durban, gevind.
Die 18 maande oue Hope Maphumulo en haar driejarige sussie, Noleazi, se lyke is naby die Isipingo-kanaal gevind. Hulle is vermoedelik saam met hul ma deur vloedwater meegesleur.
Polisieduikers van Durban en die honde-eenheid van Port Shepstone het op hulle afgekom, sê lt.kol. Thulani Zwane, provinsiale polisiewoordvoerder.
Die dogtertjies en hul 27-jarige ma het vermis geraak ten tyde van die vloede wat deur die reusestorm veroorsaak is wat Dinsdag in KwaZulu-Natal gewoed het.
Die ma word nog vermis.
"Lede van die Isipingo-polisiekantoor is op die toneel," sê Zwane.
Die dodetal van die storm staan nou op minstens 13 en talle mense word nog vermis.
'n Agtjarige kind is deur weerlig getref en 'n 46-jarige man het verdrink toe hy 'n rivier wou oorsteek.
In die eThekwini-metro is 'n munisipale werker dood toe 'n openbare toiletgebou inmekaargestort het.
'n Polisiebeampte is dood toe 'n vraghouer op sy motor geval het, 'n kind is by die Sewula Primary School in KwaMakhutha dood en twee mense is in die Prins Mshiyeni-gedenkhospitaal in Umlazi dood toe 'n muur van die hospitaal op hulle geval het. 'n Man wat ten tyde van die vloede in sy motor vasgekeer is, is ook dood.
Verskeie mense het beserings opgedoen en van hulle is in 'n ernstige toestand en word by verskeie gesondheidsgeriewe behandel.